贈蘇召叟
作者：周文璞
朝代：宋

paragraphs: 句容縣古寺，壁有道玄筆。
晃晃纓絡軀，渺渺煙霧質。
一堵最光怪，朱泥久堙鬰。
泥去墨亦盡，慘淡意都失。
恨不還其人，加巾急鞭抶。
毀棄加弗敬，請論如漢律。
羅漢院塔影，顛倒難致詰。
稗書誌海翻，此理殊未必。
今君所歸路，正向此中出。
况有吊古才，仰天痛呼屈。
勿稱荒唐言，析理資按述。
其餘傳播詠，淋漓滿箱帙。
棲霞者悲壯，茅洞者清逸。
珍題倘相命，當第爲甲乙。